# Úradný vestník C 426/2016

| | ISSN 1977-1037 |
| --- | --- |
| Úradný vestník
  Európskej únie | C 426 |
| | |
| Slovenské vydanie | Informácie a oznámenia | Zväzok 5918. novembra 2016 |

ISSN 1977-1037

Úradný vestník

Európskej únie

C 426

Slovenské vydanie

Informácie a oznámenia

Zväzok 5918. novembra 2016

---

| Číslo oznamu | Obsah | Strana |
| --- | --- | --- |
| | IV   Informácie |
| | INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE |
| | Európsky Parlament |
| 2016/C 426/01 | Príspevky prijaté na LV. zasadnutí konferencie COSAC – Haag 12.–14. júna 2016 | 1 |

Číslo oznamu

Obsah

Strana

IV   Informácie

INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE

Európsky Parlament

2016/C 426/01

Príspevky prijaté na LV. zasadnutí konferencie COSAC – Haag 12.–14. júna 2016

1

---

| SK | |
| --- | --- |

SK

---

IV Informácie

INFORMÁCIE INŠTITÚCIÍ, ORGÁNOV, ÚRADOV A AGENTÚR EURÓPSKEJ ÚNIE

Európsky Parlament

| 18.11.2016 | SK | Úradný vestník Európskej únie | C 426/1 |
| --- | --- | --- | --- |

18.11.2016

SK

Úradný vestník Európskej únie

C 426/1

---

PRÍSPEVKY PRIJATÉ NA LV. ZASADNUTÍ KONFERENCIE COSAC

Haag 12.–14. júna 2016

(2016/C 426/01)

1.   Spôsoby parlamentnej kontroly

1.1.   Konferencia COSAC víta, že podľa informácií uvedených v 25. semestrálnej správe konferencie COSAC majú národné parlamenty ambíciu zohrávať aktívnu úlohu na úrovni EÚ pri plnom rešpektovaní súčasných zmlúv. Konferencia COSAC okrem toho konštatuje, že najdôležitejšie činnosti národných parlamentov v oblasti parlamentnej kontroly EÚ sú dohľad nad vládou, formovanie politík, ako aj funkcia verejného fóra a podieľanie sa na aktívnej výmene s inými národnými parlamentmi.

Konferencia COSAC preto vyzýva národné vlády, ako aj príslušné inštitúcie EÚ, aby čo najviac a v príslušných prípadoch napomáhali a zohľadňovali ambície parlamentov na úrovni EÚ a prispievali k ich napĺňaniu.

1.2.   Konferencia COSAC upozorňuje, že väčšina národných parlamentov si vymieňa informácie o príspevkoch v oblasti politického dialógu a subsidiarity vo vzťahu k návrhom EÚ. Konferencia COSAC podporuje parlamenty, aby využívali všetky dostupné kanály na vzájomnú výmenu informácií, a to aj pokiaľ ide o vykonávanie právnych predpisov EÚ, s cieľom rozhodnúť o pozíciách týkajúcich sa dokumentácie EÚ. Konferencia COSAC vyzýva parlamenty, aby pokračovali vo využívaní nových spôsobov na zlepšenie spolupráce v tejto oblasti.

1.3.   Konferencia COSAC vyzýva parlamenty budúcich predsedníctiev v prvom polroku každého roka, aby s pomocou sekretariátu konferencie COSAC zostavili ročný prehľad parlamentných priorít z pracovného programu Komisie na základe údajov predložených jednotlivými národnými parlamentmi, poskytli tento prehľad všetkým parlamentom a snemovniam a zaslali ho inštitúciám EÚ.

1.4.   Konferencia COSAC pripomína, že ročný prehľad parlamentných priorít by mohol byť užitočný na posilnenie spolupráce národných parlamentov s Európskym parlamentom pri vybratých legislatívnych dokumentoch. Konferencia COSAC vyjadruje ambíciu, aby parlamenty, ktoré prejavia ochotu, mohli spolupracovať napríklad počas prípravy parlamentnej kontroly právnych predpisov EÚ. Parlamenty sa v tejto súvislosti vyzývajú, aby vyskúšali nové spôsoby spolupráce a výmeny napríklad v súvislosti s parlamentnou kontrolou jedného či dvoch vybratých návrhov alebo politík EÚ, a to s čo najväčšou pomocou v rámci konferencie COSAC.

1.5.   Konferencia COSAC víta ambíciu Európskeho parlamentu, Rady a Európskej komisie v súvislosti s ročným programovaním, ktorá bola dohodnutá v Medziinštitucionálnej dohode o lepšej tvorbe práva. Konferencia COSAC vyzýva všetky inštitúcie EÚ, aby na ročnom programovaní aktívne spolupracovali s národnými parlamentmi a diskutovali s nimi o činnosti v tejto oblasti.

1.6.   Konferencia COSAC pripomína, že Komisia znížila počet návrhov, ktoré boli oznámené v jej pracovnom programe, ale že celkový počet návrhov sa zvýšil. Konferencia COSAC zdôrazňuje, že realistické ročné programovanie inštitúcií EÚ by národným parlamentom mohlo umožniť optimálne plnenie ich úlohy a povinností.

2.   Spravodajcovia

2.1.   Konferencia COSAC pripomína, že podľa 25. semestrálnej správy konferencie COSAC nie všetky parlamenty vymenúvajú spravodajcov pre dokumenty týkajúce sa EÚ, a uznáva, že parlamenty prijali rôzne pravidlá a postupy využívania spravodajcov.

2.2.   Konferencia COSAC víta aktívnu výmenu medzi parlamentnými spravodajcami, pokiaľ ide o dokumenty EÚ, a preto podporuje parlamenty v ďalšom rozvíjaní aktívnej výmeny s cieľom zlepšiť parlamentnú kontrolu v rámci parlamentov.

3.   Žltá karta a zelená karta (rozšírený politický dialóg)

3.1.   Konferencia COSAC opätovne pripomína príspevok LIV. zasadnutia konferencie COSAC v Luxemburgu týkajúci sa postupu žltej karty (bod 4) a potrebu zlepšenia bez zmeny zmluvy. Konferencia COSAC zároveň opätovne pripomína výzvu adresovanú Európskej komisii, aby zvážila vylúčenie určitých období z osemtýždňovej lehoty. Konferencia COSAC víta aktuálne vylúčenie mesiaca august a podporuje Európsku komisiu, aby rovnakým spôsobom nadviazala na uvedenú výzvu.

3.2.   Konferencia COSAC podporuje úsilie Európskej komisie na zabezpečenie kvalitnejších a včasnejších odpovedí na odôvodnené stanoviská a príspevky národných parlamentov.

3.3.   Konferencia COSAC berie na vedomie, že v súvislosti s návrhom smernice Európskeho parlamentu a Rady, ktorou sa mení smernica Európskeho parlamentu a Rady 96/71/ES zo 16. decembra 1996 o vysielaní pracovníkov v rámci poskytovania služieb [COM(2016) 128] prijali národné parlamenty 11 členských štátov odôvodnené stanoviská predstavujúce 22 hlasov, čím sa dosiahol prah jednej tretiny hlasov potrebných na aktiváciu tzv. postupu žltej karty.

Konferencia COSAC pripomína Európskej komisii jej vlastný záväzok konsolidovať úlohu národných parlamentov, a to aj prostredníctvom „vytvárania nového partnerstva s národnými parlamentmi“.

3.4.   Pokiaľ ide o zavedenie zelenej karty (rozšírený politický dialóg), konferencia COSAC opätovne pripomína príspevok LIV. zasadnutia konferencie COSAC v Luxemburgu (bod 5). Konferencia COSAC pripomína, že parlamenty majú rôzne názory na vymedzenie minimálneho prahu na zavedenie postupu zelenej karty, lehoty na účasť v postupe zelenej karty a časového rámca na vykonanie postupu zelenej karty.

3.5.   Konferencia COSAC by uvítala ďalšie iniciatívy týkajúce sa postupu zelenej karty zo strany parlamentov, ktoré si to želajú, s cieľom ďalej formovať a skúmať využívanie tohto nástroja v rámci politického dialógu s Komisiou a bez zavádzania nových formálnych postupov. Konferencia COSAC vyzýva budúce predsedníctva konferencie COSAC, aby nadviazali na predchádzajúce iniciatívy v tejto oblasti a aby sa po opätovnom zhromaždení pohľadov na potenciál rozšíreného politického dialógu usilovali predložiť konferencii COSAC závery, okrem iného pokiaľ ide o prah, lehotu a časový rámec zelenej karty.

4.   Trialógy

4.1.   Konferencia COSAC podporuje parlamenty vo výmene informácií v oblasti trialógu, napríklad počas medziparlamentných stretnutí alebo medzi spravodajcami, lebo táto výmena sa považuje za užitočný nástroj na zlepšenie parlamentnej kontroly záležitostí EÚ.

4.2.   Konferencia COSAC víta Medziinštitucionálnu dohodu Európskeho parlamentu, Rady a Komisie o lepšej tvorbe práva, v ktorej sa dohodli na zabezpečení transparentnosti legislatívnych postupov na základe príslušných právnych predpisov a judikatúry vrátane primeraného prístupu k trojstranným rokovaniam.

4.3.   Konferencia COSAC ďalej víta dohodu týchto troch inštitúcií o tom, že poskytovanie informácií národným parlamentom musí národným parlamentom umožniť plné vykonávanie ich výsad podľa zmlúv. Konferencia COSAC preto vyzýva tieto tri inštitúcie, ako aj národné vlády, aby v rámci svojich príslušných úloh poskytovali relevantné informácie o trialógoch národným parlamentom a verejnosti.

5.   Vzájomné fungovanie v rámci konferencie COSAC

5.1.   Konferencia COSAC pripomína, že plenárne zasadnutia konferencie COSAC ponúkajú parlamentom jedinečnú platformu na výmenu názorov a informovanie o stanoviskách k dôležitým výzvam v rámci politík Európskej únie. Konferencia COSAC zdôrazňuje význam diskusií na vysokej úrovni počas plenárnych zasadnutí konferencie COSAC. Tieto diskusie zahŕňajú aj aktuálne informácie, odborné znalosti, a takisto aj vstupy od európskych komisárov.

Konferencia COSAC zároveň pripomína, že podľa 25. semestrálnej správy konferencie COSAC väčšina parlamentov podporuje ďalšie zlepšovanie plenárnych zasadnutí s cieľom umožniť dostatočný priestor na neformálne vytváranie sietí kontaktov. Konferencia COSAC preto vyzýva budúce trojky konferencie COSAC, aby naďalej poskytovali dostatočný čas na rozpravy a diskusie na plenárnych zasadnutiach a zároveň poskytli dostatočný čas na neformálnu výmenu medzi delegátmi.

6.   Parlamenty a právny štát

6.1.   Konferencia COSAC pripomína, že inštitucionálna zodpovednosť za zabezpečenie ľudských práv a ich začlenenie do domácich právnych predpisov, ako aj za dodržiavanie a podporu zásad právneho štátu a demokratickej správy vecí verejných je spoločnou zodpovednosťou národného parlamentu, výkonnej moci a súdnictva a je zakotvená v národných ústavných tradíciách.

6.2.   Konferencia COSAC pripomína, že EÚ je založená na spoločných hodnotách, akými sú právny štát, demokratická správa vecí verejných a ľudské práva, ktoré sa ustanovujú v zmluvách a Charte základných práv Európskej únie, a že to zahŕňa povinnosti jednotlivých členských štátov EÚ, pričom ohrozovanie a porušovanie týchto hodnôt je zároveň zdrojom spoločného znepokojenia tých, ktorí tieto hodnoty spoločne uznávajú a dodržiavajú dohodnuté záväzky a normy.

6.3.   Konferencia COSAC zdôrazňuje, že dodržiavanie zásad právneho štátu v rámci Únie je predpokladom vzájomného uznávania a vzájomnej dôvery medzi členskými štátmi a medzi členskými štátmi a Úniou, ktoré sú nevyhnutné na správne fungovanie Únie vo všetkých politických oblastiach.

6.4.   Konferencia COSAC podporuje iniciatívy na stanovenie mechanizmov stáleho dialógu o týchto otázkach na príslušných fórach. Po ich zavedení môžu byť tieto mechanizmy nápomocné v diskusiách o politicky citlivom porušovaní ľudských práv a ohrozovaní zásad právneho štátu.

6.5.   Konferencia COSAC môže slúžiť ako platforma na takýto medziparlamentný dialóg, ktorá presadzuje kultúru rešpektovania ľudských práv, demokratickej správy vecí verejných a právneho štátu v rámci Európskej únie a jej členských štátov, čím by dopĺňala činnosť iných platforiem a zhromaždení, ako je Parlamentné zhromaždenie Rady Európy (PZ RE).

6.6.   Konferencia COSAC víta dialóg o právnom štáte medzi členskými štátmi v Rade Európskej únie, ktorý je zameraný na posilnenie právneho štátu v EÚ a jej členských štátoch. Konferencia COSAC berie na vedomie správu z vlastnej iniciatívy podľa článku 225 ZFEÚ o zriadení mechanizmu EÚ v oblasti demokracie, právneho štátu a základných práv, ktorú vypracoval Európsky parlament, a víta výmeny s národnými parlamentmi v takýchto otázkach.

6.7.   Konferencia COSAC zdôrazňuje zásadnú a zvyšujúcu sa úlohu parlamentov pri ochrane a vykonávaní zásad právneho štátu, demokratickej správy vecí verejných a ľudských práv. Parlamenty majú vzhľadom na svoju primárnu úlohu tvorby práva významnú úlohu pri kontrole výkonnej moci, pokiaľ ide o vykonávanie a dodržiavanie medzinárodne dohodnutých noriem a záväzkov v oblasti právneho štátu a ľudských práv na vnútroštátnej úrovni, a pri posilňovaní demokratickej legitimity a osvojovania si noriem právneho štátu a ľudských práv.

6.8.   Konferencia COSAC zdôrazňuje význam súčinnosti národných parlamentov a spoločnosti pri monitorovaní a zabezpečovaní hodnôt, noriem a záväzkov v oblasti právneho štátu, demokratickej správy vecí verejných a ľudských práv, napríklad prostredníctvom následnej činnosti vo vzťahu k odporúčaniam medzinárodných mechanizmov v oblasti ľudských práv a správam a odporúčaniam, ktoré okrem iného predkladajú vnútroštátne inštitúcie pôsobiace v oblasti ľudských práv, mimovládne organizácie a občianska spoločnosť.

6.9.   Keďže právny štát, demokratická správa vecí verejných a ľudské práva si zaslúžia stálu pozornosť, konferencia COSAC podporuje národné parlamenty, aby vo svojej činnosti venovali sústavnú pozornosť právnemu štátu, demokratickej správe vecí verejných a ľudským právam, zúčastňovali sa na vnútroštátnom a medzinárodnom dialógu o týchto hodnotách a presadzovali tento dialóg. Najlepšie postupy, kontrolné zoznamy iných parlamentov, ako aj spoločné normy a usmernenia vypracované orgánmi, ako je Rada Európy, by mali poskytovať usmernenia a mali by sa ďalej rozvíjať.

7.   Parlamentná diplomacia v rámci európskej susedskej politiky

7.1.   Konferencia COSAC pripomína, že podľa 25. semestrálnej správy konferencie COSAC sa všetky parlamenty podieľajú na parlamentnej diplomacii, vo väčšine prípadov v oblasti presadzovania základných hodnôt (demokracia, právny štát a ľudské práva), zvyšovania vzájomného porozumenia medzi krajinami a výmeny informácií a odborných znalostí.

7.2.   Konferencia COSAC víta činnosti, ktoré ako súčasť parlamentnej diplomacie prispievajú k európskej susedskej politike s cieľom prehĺbiť vzťahy, rozšíriť spoluprácu a posilniť partnerstvá EÚ s východnými a južnými susedskými krajinami na podporu a presadzovanie mieru, bezpečnosti a prosperity.

7.3.   Konferencia COSAC sa domnieva, že využívaním svojich parlamentných kontaktov sú parlamenty ako inštitúcie a parlamentní poslanci schopní podporovať parlamenty susedských krajín v transformačných procesoch, budovať mosty medzi stranami konfliktu a vyjadrovať obavy alebo presadzovať všeobecné hodnoty spôsobom, akým by to tradičná diplomacia možno nebola schopná urobiť. Konferencia COSAC preto podporuje parlamenty, aby pokračovali vo využívaní parlamentnej diplomacie ako doplnkovej formy tradičnej diplomacie v oblasti európskej susedskej politiky.

7.4.   Na zlepšenie účinku parlamentnej diplomacie a na lepšie pochopenie rozdielov v pracovných postupoch parlamentov konferencia COSAC podporuje všetky parlamenty, aby sa navzájom informovali o najlepších postupoch v tejto oblasti, a zároveň podporuje výmenu informácií a návštevy s krajinami, na ktoré sa vzťahuje európska susedská politika.

7.5.   Konferencia COSAC ďalej podporuje parlamenty, aby spolupracovali a vymieňali si informácie medzi sebou, ako aj s Európskym parlamentom a výkonnou mocou s cieľom dosiahnuť väčšiu súdržnosť v oblasti parlamentnej diplomacie, najmä v rámci európskej susedskej politiky.

8.   Migrácia

8.1.   Konferencia COSAC zdôrazňuje význam vykonávania európskej migračnej agendy pri súčasnom dodržiavaní ľudských práv a všetkých medzinárodných zmlúv a dohovorov, ako aj úsilie na riešenie základných príčin utečeneckých a migračných tokov a potrebu vykonávania krátkodobých a dlhodobých priorít posilňovaním sústredenia sa na vonkajší rozmer migrácie v duchu partnerstva s krajinami pôvodu a tranzitu. Konferencia COSAC preto žiada štruktúrovanú stratégiu pre vonkajší rozmer migračnej politiky EÚ zameranú na rozvoj a stabilizáciu krajín pôvodu migrantov.

Konferencia COSAC uznáva potrebu uplatňovania solidarity vo vzťahu k členských štátom, ktoré čelia bezpríkladnému toku utečencov a migrantov.

Konferencia COSAC víta zámer Komisie reformovať spoločný európsky azylový systém, a najmä berie na vedomie zásadné prepracovanie dublinského nariadenia.

---